
КОМИСИЯ ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО

РЕШЕНИЕ 
№ РС-321-18-066
Гр. София, 19.09.2018г.

Днес, на 19.09.2018г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
	
	Пламен Георгиев - Председател
	Антон Славчев - Заместник-председател
	Антоанета Георгиева - Цонкова- член
	Пламен Йоцов - член
	Силвия Къдрева- член

При участието на стенографа М.В. като изслуша доклада на Специализирана дирекция „Публичен регистър и конфликт на интереси” по сигнал с рег. № ЦУ01-С-321/24.07.2018г., за да се произнесе, взе предвид следното:
Производството е по реда на чл.71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал, подаден от ***.
В сигнала се съдържа искане Комисията за противодействия на корупцията и за отнемане на незаконно придобитото имущество да се произнесе дали Свилен Шитов, в качеството си на Кмет на Община Д., е бил в нарушение на разпоредбите, касаещи конфликт на интереси по ЗПУКИ (отм.), респективно по ЗПКОНПИ, при сключване на Договор №1007-143/ 29.08.2017г. с „***“ ЕООД. Сделката е била обсъдена от Общински съвет - Д. и одобрена с Решение №293, взето по Протокол №21/19.07.2017г. На 22.03.2018г. „***“ ЕАД, гр. В. е придобило „***“ ЕООД и е станало негов едноличен собственик. Със свое Решение №479, взето по Протокол №36/20.07.2018г., Общински съвет -Д. е взел решение да прекрати сключения с „***“ ЕООД договор, на основание наличие на конфликт на интереси от страна на кмета на Община Д. Свилен Шитов.
Към сигнала са приложени като доказателства: 1. Протокол №21/19.07.2017г. на Общински съвет (ОбС) Д., 2. Договор №1007-143/29.08.2017г. за учредяване право на строеж /суперфиция/ и сервитутни права върху недвижим имот, 3. Протокол №36/20.07.2018г. на ОбС Д., 4. Справки от Търговски регистър за „***“ ЕООД и за „***“ ЕООД.
Във връзка с твърденията в сигнала Комисията е изискала и получила от Община Д. доказателства за служебното качество на Свилен Шитов: Удостоверение за избран кмет на община №1/26.10.2015г. на ОИК-Д., Клетвен лист от 30.10.2015г., декларации по чл.12, т.1 и т.2 от ЗПУКИ (отм.) от 06.11.2015г. и декларация по чл.35, ал.1, т.1 от ЗПКОНПИ.
Комисията служебно е извършила справки в НБД „Население“ и в Търговски регистър.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице, с посочени три имена и адрес.
Свилен Я. Шитов е избран за кмет на Община Д., мандат 2015-2019г., видно от Удостоверение №1/26.10.2015г. от Общинска избирателна комисия (ОИК)- Д. и е подписал клетвен лист на 30.10.2015г. Същият е подал декларации по чл.12, т.1 и т.2 от ЗПУКИ (отм.), като в декларацията си по т.2 е декларирал участие като член в управителния съвет (УС) на Сдружение „***“, в УС на Сдружение „***“ и като председател на Сдружение „***“.
От справка в НБД „Население“ е видно, че Свилен Я. Шитов с ЕГН *** има съпруга Н.Б.А.-Ш., ЕГН***, а Б.З.А., ЕГН *** и Б.М.А., ЕГН***, са родители на Н.А.-Ш. 
От справка в Търговски регистър е видно, че Б.З.А.е едноличен собственик на капитала на „***“ ЕАД, ЕИК ***, гр. В. и Изпълнителен директор на същото, а в Съвета на директорите на дружеството влизат още Б.М.А. и Н.Б.А.-Ш. Дружеството е с основен предмет на дейност: производство, пренос, разпределение, търговия и снабдяване с електрическа енергия /след лицензи/ и др. На 05.04.2018г. в Търговски регистър е вписана промяна в актуалното състояние на „***“ ЕООД, ЕИК ***, гр. В. и изкупуване на дяловете на дружеството от „***“ ЕАД, което става едноличен собственик на капитала на „***“ ЕООД, с управител Б.З.А.
От представен по преписката Протокол №21 от 19.07.2017г. от заседание на ОбС - Д., публикуван и на електронната страница на общината, е видно, че по т.8 от дневния ред, общинският съвет е разгледал, обсъдил и гласувал Решение №293 за промяна на предназначението и учредяване на ограничено вещно право на строеж върху имоти общинска собственост, като е дал и предварително съгласие (със срок на валидност три години - чл.25, ал.3 ЗСПЗЗ) за учредяване за срок от 50 години на възмездно право на строеж за изграждане на фотоволтаична електроцентрала върху следните поземлени имоти, при условия и цена на правото на строеж, както следва:
1. Поземлен имот с идентификатор 20482.34.5, находящ се в землището на гр. Д., местност „***“, с площ 1783445 кв.м., с предназначение „пасище“, актуван с Акт за публична общинска собственост №1116 от 09.12.2009г. на Община Д., област В.- 50 000 лв.;
2. Поземлен имот с идентификатор 20482.33.46, находящ се в землището на гр. Д., местност „***“, с площ 683176 кв.м., с предназначение „пасище“, актуван с Акт за публична общинска собственост №1115 от 09.12.2009г. на Община Д., област В.- 20 000 лв.;
3. Поземлен имот с идентификатор 20482.27.63, находящ се в землището на гр. Д., местност „***“, с площ 330397 кв.м., с предназначение „пасище“, актуван с Акт за публична общинска собственост №1119 от 09.12.2009г. на Община Д., област В.- 10 000 лв.;
4. Поземлен имот с идентификатор 20482.194.2, находящ се в землището на гр. Д., местност „***“, с площ 1170025 кв.м., с предназначение „пасище“, актуван с Акт за публична общинска собственост №1126 от 15.01.2010г. на Община Д., област В.- 30 000 лв.
По т.3 от същото решение Общинският съвет е възложил на кмета на Община Д. да сключи с „***“ ЕООД,  ЕИК ***, гр. В., договори за учредяване за срок от 50 години на възмездно право на строеж върху посочените поземлени имоти за изграждане на фотоволтаична централа. 
В заседанието на общинския съвет е участвал и кметът на общината Свилен Шитов, който е взел участие и в обсъжданията по т.8 от дневния ред.
На 29.08.2017г. между Община Д., като учредител, представлявана от кмета Свилен Шитов и „***“ ЕООД, ЕИК ***, гр. В., като приобретател, представлявано от управителя П.М.Т., действащ чрез пълномощника си М.Н.Г., е подписан Договор №1007-143/29.08.2017г. за учредяване право на строеж /суперфиция/ и сервитутни права върху недвижим имот, публична общинска собственост, за изграждане на централа за производство на електрическа енергия от фотоволтаични съоръжения.
Договорът е сключен при следните условия: Община Д., представлявана от кмета Свилен Шитов, в изпълнение на Решение №293 от 19.07.2017г. на Общински съвет- Д., учредява на „***“ ЕООД, гр. В., право на строеж и сервитутни права за срок от 50 години, върху следните недвижими имоти- общинска собственост, за изграждане на централа за производство на електрическа енергия от фотоволтаични съоръжения, въз основа на одобрен технически инвестиционен проект и необходимите строителни книжа, при цена на правото на строеж общо в размер на 110000 лева, а именно: 
1. Поземлен имот с идентификатор 20482.34.5, находящ се в землището на гр. Д., местност „***“, с площ 1783445 кв.м.;
2. Поземлен имот с идентификатор 20482.33.46, находящ се в землището на гр. Д., местност „***“, с площ 683176 кв.м.;
3. Поземлен имот с идентификатор 20482.27.63, находящ се в землището на гр. Д., местност „***“, с площ 330397 кв.м.;
4. Поземлен имот с идентификатор 20482.194.2, находящ се в землището на гр. Д., местност „***“, с площ 1170025 кв.м.
Плащането по договора се извършва, както следва:
-  10% - в деня на сключване на договора;
- 90% - в срок от три работни дни след одобрение на инвестиционния проект на фотоволтаичната централа.
Предвиден е и допълнителен бонус в полза на Община Д., предоставян под формата на дарение от приобретателя през срока на договора и представляващ сума в размер на 200 Евро за всеки 1MW въведена в експлоатация мощност, като същият започва да се изплаща след пускане на централата в експлоатация.
Приобретателят се задължава, за своя сметка:
- да поеме разходите за промяна предназначението на земеделските земи, изготвянето на подробния устройствен план, учредяването на правото на строеж;
- в срок до една година от сключване на договора да проектира и одобри необходимите строителни книжа;
- да изгради фотоволтаичната централа в следните срокове и етапи:
	- първи етап- изграждане на присъединителна подстанция 110kV/ 20kV и изграждане на до 5MW мощност със срок на въвеждане в експлоатация- м. декември 2018г.;
	- втори етап- изграждане на до 65MW мощност със срок на въвеждане в експлоатация- м. декември 2020г.;
	- трети етап- изграждане до 100 MW мощност със срок на въвеждане в експлоатация- м. декември 2022г.
В случай на неизпълнение на задълженията на приобретателя „***“ ЕООД по договора, то същият дължи на учредителя Община Д. неустойка в размер на първоначално платената вноска по договора- 10% от договорената цена, като в този случай учредителят има право да развали договора по реда на чл.87 от ЗЗД.
Съгласно чл.14 от договора, същият се прекратява, освен в предвидените в договора случаи и:
- по взаимно съгласие между страните, 
- при прекратяване или обявяване в несъстоятелност на приобретателя;
-при обективна невъзможност за изпълнение на договора от страна на приобретателия и настъпване на обстоятелства, независещи от него и извън неговия контрол и които същият, при полагане грижата на добрия търговец не би могъл да узнае предварително или предвиди при сключване на договора, които обстоятелства приобретателят удостоверява по надлежния ред с официални писмени документи, като в този случай същият не подлежи на санкция;
- при наличие на форсмажорни обстоятелства, непозволяващи по-нататъшно действие на договора, като в този случай страните не дължат неустойки или други санкции. 
На заседание на Общински съвет - Д., проведено на 20.07.2018г., обективирано в Протокол №36/20.07.2018г., по т.3 от дневния ред: „Учредяване на право на строеж в имоти частна и публична общинска собственост за изграждане на фотоволтаична електроцентрала“, докладчик е бил кметът на Община Д. Свилен Шитов. Същият е запознал общинските съветници с това, че на 05.04.2018г. в „***“ ЕООД, ЕИК ***, гр. В., са извършени промени, като дяловете на дружеството са изкупени от дружеството на неговия тъст Б.З.А.-„***“ ЕАД, в Съвета на директорите на което участват и съпругата му Н.А.-Ш. и нейната майка Б.А.. Кметът е потвърдил, че не е знаел за тези обстоятелства, т.к. не е в добри отношение с посочените лица. Направил е предложение за прекратяване на сключения с „***“ ЕООД договор за учредяване право на строеж /суперфиция/ и сервитутни права върху недвижим имот-публична общинска собственост, за изграждане на централа за производство на електрическа енергия от фотоволтаични съоръжения, за да избегне конфликт на интереси.
Общински съвет - Д., след проведени обсъждания, с 9 гласа „за“ (гласовете на всички присъстващи на заседанието общински съветници, от общо 13 общински съветници в ОбС-Д.), е гласувал и приел Решение №479/20.07.2018г., с което на осн. чл.21, ал.1, т.8 и т.24 от ЗМСМА, Раздел V, чл.14, предложение трето от Договор №1007-143/29.08.2017г. прекратява, учреденото с цитирания договор право на строеж /суперфиция/ и сервитутни права върху недвижим имот, публична общинска собственост, за изграждане на централа за производство на електрическа енергия от фотоволтаични съоръжения и възлага на земестник- кметът на Община Д. да прекрати сключения с „***“ ЕООД Договор №1007-143/29.08.2017г., като извърши всички правни и фактически действия по прекратяването.
Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.2 от ЗПУКИ, следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2, ал.2 и ал.3 от ЗПУКИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Свилен Я. Шитов, като Кмет на Община Д., е лице, заемащо висша публична длъжност, по смисъла на чл.6, ал.1, т.32, предложение първо от ЗПКОНПИ. При действието на отменения ЗПУКИ същият е бил лице, заемащо публична длъжност по смисъла на чл.3, ал.1, т.8, предложение първо от закона. 
Като съпрузи, Свилен Я. Шитов и Н.Б.А.-Ш., са свързани лица, по смисъла на §1, т.1 от ДР на ЗПУКИ (отм.), респективно по §1, т.15, буква “а“ от Допълнителните разпоредби (ДР) на ЗПКОНПИ. Като роднини по сватовство от първа степен, Шитов е свързано лице, по смисъла на §1, т.1 от ДР на ЗПУКИ (отм.), респективно по §1, т.15, буква “а“ от ДР на ЗПКОНПИ, с родителите на съпругата си Б.З.А. и Б.М.А. 
От справка в Търговски регистър към 16.08.2018г. се установява, че Б.З.А.е едноличен собственик на капитала на „***“ ЕАД, ЕИК ***, гр. В. и Изпълнителен директор на същото, а в Съвета на директорите на дружеството влизат: Б.М.А.и Н.Б.А.-Ш. От 05.04.2018г. „***“ е едноличен собственик на капитала на „***“ ЕООД, ЕИК ***, гр. В., с управител Б.З.А.
Съгласно разпоредбата на чл.21 от ЗМСМА в правомощията на Общинския съвет се включват: приемане на решения за придобиване, управление и разпореждане с общинско имущество и определяне на конкретните правомощия на кмета на общината и кметовете на райони и кметства (т.8), както и приемането на решения за създаване и одобряване на устройствени планове и техни изменения за територията на общината или за части от нея при условията и по реда на Закона за устройство на територията (т.11).
Според чл.44, ал.1 от ЗМСМА кметът на общината ръководи цялата изпълнителна дейност на общината (т.1); организира изпълнението на общинския бюджет (т.5); 7. организира изпълнението на актовете на общинския съвет и внася в общинския съвет отчет за изпълнението им два пъти годишно (т.7); осигурява организационно-техническото обслужване на общинския съвет и участва в заседанията му с право на съвещателен глас (т.16).
От събраните по преписката доказателства се установи, че Свилен Шитов, като кмет на Община Д., е участвал в заседанието на Общински съвет- Д., проведено на 19.07.2017г. и в обсъжданията по т.3 от дневния ред. Със свое Решение №293 по Протокол №21 от 19.07.2017г., Общински съвет - Д. е гласувал промяна на предназначението и учредяване на ограничено вещно право на строеж върху индивидуализирани имоти - общинска собственост, като е дал и предварително съгласие (със срок на валидност три години - чл.25, ал.3 ЗСПЗЗ) за учредяване за срок от 50 години на възмездно право на строеж за изграждане на фотоволтаична електроцентрала. По т.3 от същото решение общинският съвет е възложил на кмета на Община Д. да сключи с „***“ ЕООД, ЕИК ***, гр. В., договор за учредяване за срок от 50 години на възмездно право на строеж върху посочените в решението поземлени имоти, за изграждане на фотоволтаична централа.
На 29.08.2017г., в изпълнение на Решение №293/19.07.2017г. на Общински съвет - Д., кметът на Община Д. Свилен Шитов е подписал за Община Д., като учредител, Договор №1007-143/29.08.2017г. за учредяване право на строеж /суперфиция/ и сервитутни права върху недвижим имот, публична общинска собственост, за изграждане на централа за производство на електрическа енергия от фотоволтаични съоръжения с „***“ ЕООД, ЕИК ***, гр. В., като приобретател, представлявано от управителя П.М.Т., действащ чрез пълномощника си М.Н.Г.
Като е подписал Договор №1007-143/29.08.2017г. с „***“ ЕООД, ЕИК ***, гр. В., въз основа на Решение №293 по Протокол №21 от 19.07.2017г. на Общински съвет – Д., Свилен Шитов, като кмет на Община Д. и лице, заемало публична длъжност по смисъла на чл.3, ал.1, т.8, предложение първо от ЗПУКИ (отм.) - до влизане в сила на ЗПКОНПИ на 23.01.2018г., респ. лице, заемащо висша публична длъжност по чл.6, ал.1, т.32 от ЗПКОНПИ, е упражнил свои правомощия по служба по чл.44, ал.1 от ЗМСМА. 
Следователно, налице са два от елементите от състава на конфликт на интереси по чл.2 от ЗПУКИ (отм.), респективно по чл.52 от ЗПКОНПИ - лице, заемащо публична длъжност, респ. висша публична длъжност и упражнени от него правомощия по служба. Не е налице, обаче, третият елемент - наличието на релевантен частен интерес за Свилен Шитов или за свързано с него лице от упражнените от него правомощия.
Това е така, тъй като видно от справка в Търговски регистър, към датата на заседанието на Общински съвет - Д. на 19.07.2017г., както и към датата на подписване на Договор №1007-143/29.08.2017г., търговско дружество „***“ ЕООД, ЕИК ***, гр. В., е с едноличен собственик на капитала П.М.Т., за когото в сигнала няма твърдения да е свързано лице със Свилен Шитов, по смисъла на §1, т.1 от ДР на ЗПУКИ (отм.), респективно по смисъла на §1, т.15, буква “а“ от Допълнителните разпоредби (ДР) на ЗПКОНПИ. 
Липсата на релевантен частен интерес от упражнените правомощия по служба води до липса на конфликт на интереси. 
Относно твърденията в сигнала, относно взетото от Общински съвет-Д. Решение №479/20.07.2018г. по Протокол №36 от 20.07.2018г., за прекратяване на Договор №1007-143/ 29.08.2017г. с търговско дружество „***“ ЕООД, поради наличие на конфликт на интереси на кмета на Община Д. Свилен Шитов, Комисията подчертава, че тя е единственият компетентен орган да се произнесе по наличието или липсата на конфликт на интереси на лицата, заемащи висша публична длъжност. 
Водена от горното и на основание чл.74, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество

РЕШИ:

НЕ УСТАНОВЯВА конфликт на интереси по отношение на Свилен Я. Шитов с ЕГН***, Кмет на Община Д. и лице, заемало публична длъжност, по смисъла на чл.3, т.8, предложение първо от ЗПУКИ (отм.), респективно - лице, заемащо висша публична длъжност, по смисъла на чл.6, т.32 от ЗПКОНПИ, за това, че е подписал Договор №1007-143/29.08.2017г. с „***“ ЕООД, поради липса на частен интерес, негов или на свързано с него лице по смисъла на §1, т.1 от ДР на ЗПУКИ (отм.).
На основание чл.76, ал.2 от ЗПКОНПИ прокуратурата може да протестира решението пред Административен съд – С. в едномесечен срок от съобщаването му.

